‘એને ક્યાં કંઈ પ્રોબ્લેમ છે. મસ્ત લાઇફ છે. મજા કરે છે એ તો. અમુક લોકો નસીબ લઈને જન્મ્યા હોય છે. એની લાઇફ આપણા જેવી ટફ નથી. આપણાં નસીબમાં જ ઢસરડા લખ્યા છે!’ માણસ કોઈના વિશે કાયમ અંદાજ બાંધતો રહે છે. પોતાના સિવાય એ બધાને સુખી અને ખુશ સમજે છે. પોતાની જાતને કોસવી, પોતાના નસીબને દોષ દેવો અને પોતાને જ વખોડતા રહેવા જેવી બૂરી આદત બીજી કોઈ નથી. કોઈને સુખી જોઈને આપણે ખરેખર કેટલા સુખી થતા હોઈએ છીએ? એને તો જલસા છે એવું આપણે કહીએ ત્યારે આપણે આડકતરી રીતે એવું કહેતા હોઈએ છીએ કે મારે એવું નથી. મારે જલસા નથી. મારે દુ:ખ છે. મારી સાથે જ બધું થાય છે.